Sykkel-VM er i gang i Bergen, og har allerede rukket å bli en gedigen folkefest.

Nå viser undersøkelser at så mange som 7 av 10 av alle som har møtt opp langs løypene og skapt god stemning, ikke vet at det er Sykkel-VM i byen.

– Jeg jubler for at det ikke regner, sier en mann i 50-årene som har stilt opp med norsk flagg på Lægdene. Han blir svært overrasket over å høre at Bergen arrangerer Sykkel-VM.

– Er du sikker på det? Skulle jo tro at de nevnte Sykkel-VM i all dekningen av folkefesten. Uansett er det en fin anledning for å øke interessen for bergensere i Sykkel-VM.

Har jublet siden lørdag

En venninnegjeng vi møter på Bryggen, trodde syklistene bare var en del av åpningsseremonien for folkefesten. Selv har de jublet siden lørdag for at FM-nettet skal slukkes i Oslo på onsdag.

– Dette er kjempegøy for hele byen! Endelig får Oslo smake sin egen medisin. Tenk på de sure trynene når de skrur på radioen i morgen, roper en av dem mens hun viser fram en stor skillingsbolle hun har laget i papp.

19% svarer at de jubler fordi Trude Drevland er med i Skal vi danse, mens hele 60% sier at de jubler fordi det er jubel i byen.

– Helt herlig! Tenk at Bergen skulle få arrangere jubelscener i september. Det er et eventyr! sier en gammel mann som jublet ved Puddefjordsbroen, Torgallmenningen og Danmarksplass i går, før han jublet opp Fløibanen og jublet over vidden.

Markerer jubelen

Liknende undersøkelser i Askøy kommune viser at flertallet der jubler fordi de hørte at det ble jublet inne i Bergen. Mange løp og skiftet til bunader og stilte seg langs broen for å markere jubelen i sentrum.

I Bergen Byråd svarer 7 av 8 at de jubler for at det er så mange tv-kamera i byen.

– Dette setter Bergen på kartet! Og vi må jo på kartet! Det er der det skjer, forklarer byrådsleder Harald Schjelderup.

Den siste byårdsrepresentanten svarer i undersøkelsen at den jubler fordi den fortsatt feirer dagen i 2015 da Bergen ble tildelt Sykkel-VM.

Politiet melder at jubelen har gått pent for seg til nå, og at de bare kjenner til en håndfull tilfeller av skader og dødsfall i forbindelse med jubelscenene.